Zmajkovičová, Renáta, podpredsedníčka NR SR (2012-12-17):
Pán poslanec, poprosím vás, vyjadrujte sa slušne! Ospravedlňte sa, takéto slová sa nepoužívajú v sále! Áno, ospravedlňujem sa vám za to, že som povedal, že pokiaľ máte gule, pán minister. Takže pokiaľ naozaj je pravda to, čo ste povedali, že máte odvahu pustiť sa do boja s reťazcami, tak sa postavte do diskusie za diskusný pult v rozprave a nechajte na seba reagovať a neurážajte druhých. Hneď na úvod chcem oznámiť, dámy a páni, že poslanecký klub SaS tento návrh zákona nepodporí. Na jednej strane by sa mohlo zdať, že ideme proti dobrému úmyslu rezortu pôdohospodárstva pomôcť našim poľnohospodárom tým, že nepodporíme daňové zvýhodnenie minerálnych olejov formou zníženej sadzby dane, teda takzvanú červenú naftu. Avšak sme presvedčení, že je to nesystémové opatrenie, ktoré deformuje podnikateľské prostredie nielen v segmente poľnohospodárstva, ale i v podnikateľskom sektore ako celku. Žiadne z tých opatrení, ktoré sú uvedené v návrhu tohto zákona, totiž nezabezpečia, že zákon nebude zneužívaný a že nebudú na červenú naftu jazdiť aj automobily, ktoré majú s poľnohospodárstvom spoločné asi toľko ako ja s astronautikou. Zákon rovno navádza na korupciu, pretože s červenou naftou sa bude vo veľkom kšeftovať. Tak ako sa s ňou veselo kšeftovalo v minulosti a tak tomu bude aj teraz. Pán minister Jahnátek, vy podporujete korupciu? V dôvodovej správe uvádzate, že v snahe, aby neprichádzalo k neúmernému nadmernému administratívnemu zaťaženiu colných orgánov ako v minulosti, dotáciu bude poskytovať Poľnohospodárska platobná agentúra. A tam bude tú administratívu kto robiť? Tam sa bude robiť sama? Veď tam ju budú tiež robiť ľudia a bude si vyžadovať potrebné personálne kapacity. Možno menšie ako predtým, ale tá práca sa sama nespraví. Čiže vznikne opäť ďalšia nadmerná administratíva. Pán minister, vás netreba odpočúvať, na vás sa stačí pozrieť a hneď človek vie, že čo ste zač. (Reakcia z pléna.) Chcete zaviesť deformácie a výnimky, ktoré spôsobia viac škody ako osohu. A pritom slovenským poľnohospodárom a potravinárom je možné pomôcť úplne inak. Návrh tohto zákona navyše pokladám za neúprimný. Úprimný, pani podpredsedníčka, prosím vás, upozornite pána spravodajcu, nech ma nevyrušuje. Ďakujem. Úprimný by bol, keby ministerstvo pôdohospodárstva a vy osobne, pán minister, ste už vyčerpali všetky možnosti pomoci našim poľnohospodárom a potravinárom. Čo však zďaleka neplatí. A úprimný by aj bol, keby ste sa ruka v ruke s týmto propoľnohospodárskym – v úvodzovkách – opatrením, ktorým chcete ich peniaze akože šetriť, druhou rukou nesnažili peniaze slovenským potravinárom a poľnohospodárom z vreciek vytiahnuť. Áno, mám na mysli ten váš šialený nápad so zákonom o odbytovom fonde, pomocou ktorého chcete vstupovať do marketingu súkromných firiem v sektore poľnohospodárstva a potravinárstva, robiť ten marketing za nich a ešte ich ho aj nechať zaplatiť. Najprv ste ho v tichosti pripravovali, potom, keď sme to zistili a začali sme robiť krik, tak ste to najprv zatĺkali, že to je, že to je váš nápad, a zhodili ste to na SPPK, neskôr ste práce na ňom v tichosti zastavili a ak médiá majú správne informácie, tak teraz zasa koketujete s myšlienkou ho zriadiť. No hotové Kocúrkovo, pán minister. Riešenie namiesto červenej nafty, namiesto zavádzania takýchto nesystémových výnimiek a deformácií, ktorými len podporíte podvody a korupciu, tkvie v Bruseli, pán minister. Vo vašich vyjednávaniach, ktoré ste doteraz neskutočným spôsobom zanedbávali. Tam treba vyjednať spravodlivé rozdelenie dotácií v rámci Európskej únie. Tam je potrebné vyjednať dorovnanie priamych platieb na 100 % priemeru Európskej únie, tak ako nám to bolo pri vstupe do únie prisľúbené, a nielen na 90 % a ešte aj to iba z jednej tretiny, tak ako to bruselskí úradníci teraz zamýšľajú. Tam je kľúč v podpore našich poľnohospodárov a potravinárov na najbližších sedem rokov. Pretože teraz sa rozhoduje o reforme Spoločnej poľnohospodárskej politiky a tam ste, žiaľ, pán minister Jahnátek, ešte veľa vody nenamútili. Nemáme žiadneho europoslanca v AGRIvýbore Európskeho parlamentu, nezúčastnili ste sa na rokovaní dôležitého júnového medziparlamentného zasadnutia Európskeho parlamentu a národných parlamentov, nevyslali ste tam ani jedného zástupcu, nesformulovali ste individuálnu pozíciu na tomto zasadnutí a ani neskôr sme sa nepridali k spoločnej pozícii k niektorým iným krajinám s podobnými problémami, ako máme my. Skrátka, doteraz ste boli neaktívny, robili ste veľké nič! Namiesto toho, pán minister, sa tu naťahujete s hypermarketmi, beháte po nich, kontrolujete dátum spotreby na jogurtoch, rozmýšľate o všelijakých odbytových fondoch a zavádzate takéto nesystémové výnimky, ako je červená nafta. Som hlboko presvedčený, že ak si začnete poctivo plniť svoje povinnosti v Bruseli, o ktorých som tu hovoril, a vyjednáte pre našich poľnohospodárov a potravinárov to, čo si naozaj zaslúžia, tento zákon o takzvanej červenej nafte ani jemu podobné zákony vôbec nebudete potrebovať. Ďakujem za pozornosť.